b'\n_START_ARTICLE_\nAegyptus\n_START_PARAGRAPH_\nAegyptus oli Rooman provinssi. Se k\xc3\xa4sitti nykyisen Egyptin, Siinaita lukuun ottamatta. Egypti joutui Rooman vallan alle vuonna 30 eaa. ja se pysyi osana Rooman valtakuntaa aina muslimien valloituksin asti vuonna 641.\n_START_SECTION_\nHistoria\n_START_PARAGRAPH_\nPtolemaioksen hallitsijasuvun j\xc3\xa4senet hallitsivat Egypti\xc3\xa4 aina vuoteen 30 eaa. saakka. T\xc3\xa4ll\xc3\xb6in roomalainen kenraali Octavianus valtasi Egyptin ja syrj\xc3\xa4ytti Ptolemaios- sukuisen kuningatar Kleopatra VII:n. Roomalaiset tekiv\xc3\xa4t Egyptist\xc3\xa4 provinssin nimelt\xc3\xa4 Aegyptus. Egypti oli alistettu suoraan keisarin hallintaan, ja maata hallitsi keisarin valitsema prefekti. Tulot meniv\xc3\xa4t keisarin kassaan ja senaattoris\xc3\xa4\xc3\xa4tyisilt\xc3\xa4 oli kielletty astumasta jalallaankaan Egyptiin. Egyptin t\xc3\xa4rkein teht\xc3\xa4v\xc3\xa4 oli kuitenkin tuottaa viljaa Rooman valtakunnalle ja erityisesti p\xc3\xa4\xc3\xa4kaupungin Rooman viljahuolto oli l\xc3\xa4hes t\xc3\xa4ysin egyptil\xc3\xa4isen vehn\xc3\xa4n varassa. Egyptin hallintoa ei muutettu suuremmin Ptolemaiosten aikaan verrattuna ja kreikkalaisia nimitettiin jatkossakin korkeimpiin virkoihin._NEWLINE_Ensimm\xc3\xa4inen roomalainen prefekti Gaius Cornelius Gallus sai Yl\xc3\xa4-Egyptin Rooman valtaan. Toinen prefekti Aelius Gallus yritti vallata Arabian, mutta ep\xc3\xa4onnistui. Kolmas prefekti Gaius Petronius puolestaan antoi kunnostaa kastelukanavat ja elvytti n\xc3\xa4in maanviljely\xc3\xa4._NEWLINE_Keisari Neron hallituskaudesta eteenp\xc3\xa4in Egypti sai kokea vuosisadan kest\xc3\xa4v\xc3\xa4n nousukauden, mutta Marcus Aureliuksen aikana korkea verotus sai egyptil\xc3\xa4iset kapinoimaan. Vuonna 175 Avidius Cassius julistautui vastakeisariksi Egyptiss\xc3\xa4, mutta h\xc3\xa4net syrj\xc3\xa4ytettiin kun kuultiin Marcus Aureliuksen olevan matkalla h\xc3\xa4nt\xc3\xa4 kukistamaan. Vuonna 193 Pescennius Niger julistautui keisariksi Syyriassa ja sai Egyptin pian valtaansa, mutta Septimius Severus kukisti h\xc3\xa4net pian. Caracalla antoi egyptil\xc3\xa4isille, kuten muillekin valtakunnan vapaasyntyisille asukkaille, Rooman kansalaisoikeudet vuonna 212._NEWLINE_Suurimpia muutoksia Egyptiss\xc3\xa4 roomalaiskaudella oli kristinuskon saapuminen maahan 100-luvulla. Ajoittaisista vainoista huolimatta kristinusko levisi aluksi Aleksandrian juutalaisten keskuudesta kreikkalaisille ja heid\xc3\xa4n kauttaan egyptil\xc3\xa4isille. Vuoden 200 tienoilla Aleksandriasta oli tullut yksi kristinuskon t\xc3\xa4rkeimmist\xc3\xa4 paikoista ja teologian keskus; t\xc3\xa4rkeit\xc3\xa4 hahmoja t\xc3\xa4ss\xc3\xa4 olivat mm. Origenes, Klemens Aleksandrialainen sek\xc3\xa4 Athanasios Suuri._NEWLINE_Vuonna 312 Konstantinus Suuri julisti kristinuskon yhdeksi valtion hyv\xc3\xa4ksymist\xc3\xa4 uskonnoista. 300-luvulla Egyptiss\xc3\xa4 levisi areiolaisuudeksi tunnettu kristinuskon suuntaus, joka kiellettiin Nikean ensimm\xc3\xa4isess\xc3\xa4 kirkolliskokouksessa vuonna 325. T\xc3\xa4m\xc3\xa4 johti mellakoihin ja kapinoihin Egyptiss\xc3\xa4.'